Document ID: 32014R0061

Title and Content:
ΚΑΝΟΝΙΣΜΌΣ (EE) αριθ. 61/2014 ΤΗΣ ΕΠΙΤΡΟΠΉΣ της 24ης Ιανουαρίου 2014 για την τροποποίηση των παραρτημάτων II και III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων για τις ουσίες cyromazine, fenpropidin, formetanate, oxamyl και tebuconazole μέσα ή πάνω σε ορισμένα προϊόντα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α) και το άρθρο 49 παράγραφος 2, Εκτιμώντας τα ακόλουθα: (1) Για τις ουσίες cyromazine και oxamyl έχουν καθοριστεί ανώτατα όρια καταλοίπων (ΑΟΚ) στο παράρτημα II και στο μέρος B του παραρτήματος III του κανονισμού (ΕΚ) αριθ. 396/2005. Για τις ουσίες fenpropidin, formetanate και tebuconazole, έχουν καθοριστεί ΑΟΚ στο μέρος A του παραρτήματος III του εν λόγω κανονισμού. (2) Όσον αφορά την ουσία cyromazine, η Ευρωπαϊκή Αρχή για την Ασφάλεια των Τροφίμων, στο εξής «η Αρχή», υπέβαλε αιτιολογημένη γνώμη σχετικά με τα υφιστάμενα ΑΟΚ σύμφωνα με το άρθρο 12 παράγραφος 1 του κανονισμού (ΕΚ) αριθ. 396/2005 (2). Η Αρχή συνέστησε τη μείωση των ΑΟΚ για τις τομάτες και τις μελιτζάνες. Για τα άλλα προϊόντα, η Αρχή συνέστησε την αύξηση των ΑΟΚ. (3) Η Αρχή κατέληξε στο συμπέρασμα ότι, όσον αφορά τα ΑΟΚ για την ουσία cyromazine σε λυκοτρίβολο, μαρούλια, ρόκα, φασόλια (νωπά με λοβό), μπιζέλια (νωπά με το λοβό) και σέλινο, ορισμένες πληροφορίες δεν ήταν διαθέσιμες και ότι περαιτέρω εξέταση από τους διαχειριστές του κινδύνου ήταν υποχρεωτική. Δεδομένου ότι δεν υπάρχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθοριστούν στο παράρτημα II του κανονισμού (ΕΚ) αριθ. 396/2005 στο σημερινό τους επίπεδο ή στο επίπεδο που προσδιόρισε η Αρχή. Τα εν λόγω ΑΟΚ θα επανεξεταστούν· η επανεξέταση θα λάβει υπόψη τις διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού. (4) Η Αρχή κατέληξε στο συμπέρασμα ότι όσον αφορά τα ΑΟΚ για την ουσία cyromazine σε νωπά αρωματικά φυτά, δεν υπήρχαν διαθέσιμες πληροφορίες και ότι ήταν αναγκαία περαιτέρω εξέταση από τους διαχειριστές του κινδύνου. Λαμβάνοντας υπόψη πρόσθετες πληροφορίες για τις ορθές γεωργικές πρακτικές που παρασχέθηκαν από τις Κάτω Χώρες και επειδή δεν υπάρχει κανένας κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθοριστούν στο παράρτημα II του κανονισμού (ΕΚ) αριθ. 396/2005 στο σημερινό επίπεδο. Τα εν λόγω ΑΟΚ θα επανεξεταστούν· η επανεξέταση θα λάβει υπόψη τις διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού. (5) Η Αρχή ανέφερε ότι η αξιολογηθείσα χρήση για την ουσία cyromazine στη σκαρόλα μπορεί να προκαλέσει ανησυχίες για την προστασία των καταναλωτών. Το ΑΟΚ για το εν λόγω προϊόν θα πρέπει να καθοριστεί στο συγκεκριμένο όριο προσδιορισμού ή στο προκαθορισμένο ΑΟΚ, σύμφωνα με το άρθρο 18 παράγραφος 1 στοιχείο β) του κανονισμού (ΕΚ) αριθ. 396/2005. (6) Η cyromazine είναι μια φαρμακολογικώς δραστική ουσία στα κτηνιατρικά φάρμακα. Όσον αφορά τα προϊόντα προβατοειδών, τα ΑΟΚ για τα εν λόγω προϊόντα θα πρέπει να καθοριστούν στο ίδιο επίπεδο, όπως προβλέπεται στον κανονισμό (ΕΕ) αριθ. 37/2010 (3), διότι η έκθεση από χρήση σε κτηνιατρικά φάρμακα αναμένεται να είναι υψηλότερη εκείνης από χρήση σε φυτοπροστατευτικά προϊόντα. (7) Όσον αφορά την ουσία fenpropidin, η Αρχή υπέβαλε αιτιολογημένη γνώμη σχετικά με τα υφιστάμενα ΑΟΚ σύμφωνα με το άρθρο 12 παράγραφος 1 του κανονισμού (ΕΚ) αριθ. 396/2005 (4). Η Αρχή πρότεινε να αλλάξει ο ορισμός του καταλοίπου. Η Αρχή συνέστησε τη μείωση του ΑΟΚ για τις μπανάνες, τη βρώμη, τη σίκαλη, το σιτάρι και τα ζαχαρότευτλα (ρίζα). Για άλλα προϊόντα, η Αρχή συνέστησε την αύξηση ή τη διατήρηση των ισχυόντων ΑΟΚ. (8) Όσον αφορά την ουσία formetanate, η Αρχή υπέβαλε αιτιολογημένη γνώμη σχετικά με τα υφιστάμενα ΑΟΚ, σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005 σε συνδυασμό με την παράγραφο 1 του ίδιου άρθρου (5). Η Επιτροπή συνέστησε να διατηρηθούν τα υφιστάμενα ΑΟΚ για τις τομάτες. (9) Η Αρχή κατέληξε στο συμπέρασμα ότι, όσον αφορά τα ΑΟΚ για την ουσία formetanate σε πεπόνια και καρπούζια, ορισμένες πληροφορίες δεν ήταν διαθέσιμες και ότι ήταν αναγκαία περαιτέρω εξέταση από τους υπευθύνους διαχείρισης του κινδύνου. Δεδομένου ότι δεν υπάρχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθοριστούν στο παράρτημα II του κανονισμού (ΕΚ) αριθ. 396/2005 στο σημερινό τους επίπεδο ή στο επίπεδο που προσδιόρισε η Αρχή. (10) Η Αρχή κατέληξε στο συμπέρασμα ότι, όσον αφορά τα ΑΟΚ για την ουσία formetanate σε επιτραπέζια και οινοποιήσιμα σταφύλια, σε φράουλες, πιπεριές, αγγούρια, φασόλια με λοβό, πράσα και κολοκύθια, δεν υπήρχαν διαθέσιμες πληροφορίες και ότι ήταν υποχρεωτική περαιτέρω εξέταση από τους διαχειριστές του κινδύνου. Τα ΑΟΚ για τα εν λόγω προϊόντα θα πρέπει να καθοριστούν στο συγκεκριμένο όριο προσδιορισμού ή στο προκαθορισμένο ΑΟΚ, σύμφωνα με το άρθρο 18 παράγραφος 1 στοιχείο β) του κανονισμού (ΕΚ) αριθ. 396/2005. (11) Η Αρχή ανέφερε ότι η αξιολογηθείσα χρήση για την ουσία formetanate στα κολοκύθια μπορεί να προκαλέσει ανησυχίες για την προστασία των καταναλωτών. (12) Στο πλαίσιο διαδικασίας για την έγκριση της χρήσης σε βερίκοκα, ροδάκινα/νεκταρίνια, επιτραπέζια και οινοποιήσιμα σταφύλια, φράουλες, πιπεριές, αγγούρια, πεπόνια, κολοκύθες, καρπούζια, μαρούλια και σκαρόλες (πικρίδες) φυτοπροστατευτικού προϊόντος που περιέχει τη δραστική ουσία formetanate, υποβλήθηκε αίτηση βάσει του άρθρου 6 παράγραφος 1 του κανονισμού (ΕΚ) αριθ. 396/2005 για την τροποποίηση των υφιστάμενων ΑΟΚ. (13) Σύμφωνα με το άρθρο 8 του κανονισμού (ΕΚ) αριθ. 396/2005, η εν λόγω αίτηση αξιολογήθηκε από το οικείο κράτος μέλος και η έκθεση αξιολόγησης διαβιβάστηκε στην Επιτροπή. (14) Η Αρχή αξιολόγησε την αίτηση και την έκθεση αξιολόγησης, εξετάζοντας ιδίως τους κινδύνους για τον καταναλωτή και, κατά περίπτωση, για τα ζώα και εξέδωσε αιτιολογημένες γνώμες σχετικά με τα προτεινόμενα ΑΟΚ (6). Διαβίβασε την εν λόγω γνώμη στην Επιτροπή και στα κράτη μέλη και τη δημοσιοποίησε. (15) Στις αιτιολογημένες γνώμες της, η Αρχή κατέληξε στο συμπέρασμα ότι, όσον αφορά τη χρήση της ουσίας formetanate σε βερίκοκα, τα υποβληθέντα στοιχεία δεν επαρκούν για να καθορίσει νέο ΑΟΚ. Ανέφερε ότι τα προτεινόμενα ΑΟΚ για τις φράουλες, τις πιπεριές, τα αγγούρια και τα κολοκυθάκια μπορεί να προκαλέσουν ανησυχίες για την προστασία των καταναλωτών. Τα ΑΟΚ για τα εν λόγω προϊόντα θα πρέπει να καθοριστούν στο συγκεκριμένο όριο προσδιορισμού ή στο προκαθορισμένο ΑΟΚ, σύμφωνα με το άρθρο 18 παράγραφος 1 στοιχείο β) του κανονισμού (ΕΚ) αριθ. 396/2005. (16) Σχετικά με όλες τις άλλες χρήσεις, η Αρχή κατέληξε στο συμπέρασμα ότι πληρούνταν όλες οι απαιτήσεις σχετικά με τα δεδομένα και ότι οι τροποποιήσεις των ΑΟΚ που ζητούνταν από τους αιτούντες ήταν αποδεκτές όσον αφορά την ασφάλεια του καταναλωτή με βάση την εκτίμηση της έκθεσης του καταναλωτή για 27 ειδικές ομάδες ευρωπαίων καταναλωτών. Η Αρχή έλαβε υπόψη τις πλέον πρόσφατες πληροφορίες σχετικά με τις τοξικολογικές ιδιότητες της ουσίας formetanate. Ούτε η έκθεση καθ’ όλη τη διάρκεια της ζωής στην ουσία αυτή μέσω της κατανάλωσης όλων των ειδών τροφίμων που μπορεί να την περιέχουν ούτε η βραχυχρόνια έκθεση μέσω ακραίας κατανάλωσης των σχετικών καρπών και προϊόντων έδειξαν ότι υπάρχει κίνδυνος υπέρβασης της αποδεκτής ημερήσιας πρόσληψης (ΑDI) ή της δόσης αναφοράς οξείας έκθεσης (ARfD). (17) Όσον αφορά την ουσία oxamyl, η Αρχή υπέβαλε αιτιολογημένη γνώμη σχετικά με τα υφιστάμενα ΑΟΚ, σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005 σε συνδυασμό με την παράγραφο 1 του ίδιου άρθρου (7). Η Επιτροπή συνέστησε να διατηρηθούν τα υφιστάμενα ΑΟΚ για ορισμένα προϊόντα. (18) Η Αρχή κατέληξε στο συμπέρασμα ότι, όσον αφορά τα ΑΟΚ για oxamyl σε πορτοκάλια, μανταρίνια, μπανάνες, τομάτες, μελιτζάνες, αγγούρια, αγγουράκια και κολοκυθάκια, ορισμένες πληροφορίες δεν ήταν διαθέσιμες και ότι ήταν αναγκαία περαιτέρω εξέταση από τους υπευθύνους διαχείρισης του κινδύνου. Δεδομένου ότι δεν υπάρχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθοριστούν στο παράρτημα II του κανονισμού (ΕΚ) αριθ. 396/2005 στο σημερινό τους επίπεδο ή στο επίπεδο που προσδιόρισε η Αρχή. Τα εν λόγω ΑΟΚ θα επανεξεταστούν· η επανεξέταση θα λάβει υπόψη τις διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού. Σχετικά με τα ΑΟΚ για τα πορτοκάλια, τα μανταρίνια και τις πατάτες, η Αρχή κατέληξε στο συμπέρασμα ότι ήταν απαραίτητη περαιτέρω εξέταση των τιμών εκτίμησης επικινδυνότητας από διαχειριστές του κινδύνου, λαμβάνοντας υπόψη το ειδικό όριο προσδιορισμού στις δοκιμές καταλοίπων. (19) Η Αρχή ανέφερε ότι οι αξιολογηθείσες νέες χρήσεις για την ουσία oxamyl στις πιπεριές, τα πεπόνια και τα καρπούζια, καθώς και το υφιστάμενο ΑΟΚ για πιπεριές μπορεί να προκαλέσουν ανησυχίες για την προστασία των καταναλωτών. Τα ΑΟΚ για τα εν λόγω προϊόντα θα πρέπει να καθοριστούν στο συγκεκριμένο όριο προσδιορισμού ή στο προκαθορισμένο ΑΟΚ, σύμφωνα με το άρθρο 18 παράγραφος 1 στοιχείο β) του κανονισμού (ΕΚ) αριθ. 396/2005. (20) Όσον αφορά την ουσία tebuconazole, η Αρχή υπέβαλε αιτιολογημένη γνώμη σχετικά με τα υφιστάμενα ΑΟΚ σύμφωνα με το άρθρο 12 παράγραφος 1 του κανονισμού (ΕΚ) αριθ. 396/2005 (8). Η Αρχή πρότεινε να αλλάξει ο ορισμός του καταλοίπου. Η Αρχή συνέστησε να μειωθούν τα ΑΟΚ για τα μήλα, τα αχλάδια, τα βερίκοκα, τα ροδάκινα, τα επιτραπέζια σταφύλια, τις φράουλες, τα βατόμουρα (blackberries), τα σμέουρα, τα μύρτιλλα, τα μακρόκαρπα μύρτιλλα, τα φραγκοστάφυλα, τα λαγοκέρασα, τους καρπούς κουφοξυλιάς, τα καρότα, την παστινάκη, τις ρίζες μαϊντανού, το σκόρδο, τις τομάτες, τα αγγούρια, τις κολοκύθες, τα καρπούζια, τα μπρόκολα, τα κουνουπίδια, τα λάχανα, τα σπαράγγια, τα πράσα, τη σόγια, τους σπόρους σίκαλης, τους σπόρους σιταριού και το γάλα μηρυκαστικών. Για άλλα προϊόντα, η Αρχή συνέστησε την αύξηση ή τη διατήρηση των ισχυόντων ΑΟΚ. (21) Η Αρχή κατέληξε στο συμπέρασμα ότι, όσον αφορά τα ΑΟΚ για την ουσία tebuconazole σε κεράσια, οινοποιήσιμα σταφύλια, βατόμουρα (dewberries), λαγόχορτο (σκουλί), μελιτζάνες, πεπόνια, σέλινο, αραχίδες, κόκκους ρυζιού, λυκίσκο, μπαχαρικά (σπόροι) και κάρο, ορισμένες πληροφορίες δεν ήταν διαθέσιμες και ότι περαιτέρω εξέταση από τους διαχειριστές του κινδύνου ήταν απαραίτητη. Δεδομένου ότι δεν υπάρχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθοριστούν στο παράρτημα II του κανονισμού (ΕΚ) αριθ. 396/2005 στο σημερινό τους επίπεδο ή στο επίπεδο που προσδιόρισε η Αρχή. Τα εν λόγω ΑΟΚ θα επανεξεταστούν· η επανεξέταση θα λάβει υπόψη τις διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού. Όσον αφορά τον κάρο, είναι σκόπιμο να ληφθούν υπόψη συμπληρωματικές πληροφορίες σχετικά με την ορθή γεωργική πρακτική που παρείχε η Αυστρία και να καθοριστεί το ΑΟΚ για το εν λόγω προϊόν στο ίδιο επίπεδο με εκείνο για την ομάδα των μπαχαρικών - σπόρων. (22) Η Αρχή κατέληξε στο συμπέρασμα ότι, όσον αφορά τα ΑΟΚ για την ουσία tebuconazole σε γογγυλοκράμβες, φασόλια (νωπά, με και χωρίς λοβό), μπιζέλια (νωπά, με λοβό), ηλιανθόσπορους και ζαχαρότευτλα (ρίζα), δεν υπήρχαν διαθέσιμες πληροφορίες και ότι περαιτέρω εξέταση από τους διαχειριστές του κινδύνου ήταν απαραίτητη. Τα ΑΟΚ για γογγυλοκράμβες, ηλιανθόσπορους και ζαχαρότευτλα (ρίζα) θα πρέπει να καθοριστούν στο συγκεκριμένο όριο προσδιορισμού ή στο προκαθορισμένο ΑΟΚ, σύμφωνα με το άρθρο 18 παράγραφος 1 στοιχείο β) του κανονισμού (ΕΚ) αριθ. 396/2005. Λαμβάνοντας υπόψη τα σχόλια από τους εμπορικούς εταίρους της Ένωσης, και καθώς δεν υπάρχει κίνδυνος για τους καταναλωτές, τα ΑΟΚ για φασόλια (νωπά, με και χωρίς λοβό) και μπιζέλια (νωπά, με λοβό) θα πρέπει να ορίζονται στο παράρτημα II του κανονισμού (ΕΚ) αριθ. 396/2005, στο σημερινό επίπεδο. Τα ΑΟΚ για φασόλια (νωπά, με και χωρίς λοβό) και μπιζέλια (νωπά, με λοβό) θα αναθεωρηθούν· η επανεξέταση θα λάβει υπόψη τις διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού. (23) Η Αρχή ανέφερε ότι η αξιολογηθείσα χρήση για την ουσία tebuconazole στα κινέζικα λάχανα, καθώς και τα υφιστάμενα ΑΟΚ για μήλα, αχλάδια, κεράσια, ροδάκινα, επιτραπέζια και οινοποιήσιμα σταφύλια και κινέζικα λάχανα, μπορεί να προκαλέσουν ανησυχίες για την προστασία των καταναλωτών. Το ΑΟΚ για τα κινέζικα λάχανα θα πρέπει να καθοριστεί στο συγκεκριμένο όριο προσδιορισμού ή στο προκαθορισμένο ΑΟΚ, σύμφωνα με το άρθρο 18 παράγραφος 1 στοιχείο β) του κανονισμού (ΕΚ) αριθ. 396/2005. (24) Όσον αφορά την ουσία tebuconazole στα εσπεριδοειδή (εκτός από τα πορτοκάλια), το μαρούλι και άλλα σαλατικά, το σχοινόπρασο, τον μαϊντανό και τα όσπρια, η Αρχή υπέβαλε γνώμες που αφορούν ΑΟΚ για τα εν λόγω προϊόντα (9) (10). Καθώς οι γνωμοδοτήσεις αυτές περιέχουν πρόσθετες πληροφορίες που δεν είχε προηγουμένως στη διάθεσή της η Αρχή, είναι σκόπιμο να τις λάβει υπόψη. (25) Όσον αφορά την ουσία tebuconazole σε δαμάσκηνα, σκόρδα, κρεμμύδια, γλυκό καλαμπόκι, αγκινάρες, ξηρά φασόλια, αραχίδες, σπέρματα σόγιας, βαμβακόσπορους, λυκίσκο και βρώσιμα παραπροϊόντα σφαγίων θηλαστικών, η Επιτροπή του Codex Alimentarius (CAC) (11) ενέκρινε ΑΟΚ του Codex για την ουσία tebuconazole (CXL). Δεδομένου ότι αυτά τα CXL υποστηρίζονται από μια επικαιροποιημένη αξιολόγηση από την Αρχή, είναι σκόπιμο να τους λάβει υπόψη, με εξαίρεση εκείνων των CXL που δεν κρίνονται ασφαλή για τους καταναλωτές στην Ένωση και για τα οποία η Ένωση διατύπωσε επιφύλαξη στην CAC (12). (26) Όσον αφορά προϊόντα για τα οποία δεν αναφέρθηκαν σε επίπεδο Ευρωπαϊκής Ένωσης ούτε σχετικές άδειες ή ανοχές κατά την εισαγωγή ούτε υπήρχαν διαθέσιμα ΑΟΚ του Codex, η Αρχή κατέληξε στο συμπέρασμα ότι απαιτούνταν περαιτέρω εξέταση από τους διαχειριστές του κινδύνου. Λαμβάνοντας υπόψη τις τρέχουσες επιστημονικές και τεχνικές γνώσεις, τα ΑΟΚ για τα εν λόγω προϊόντα θα πρέπει να καθοριστούν στο συγκεκριμένο όριο προσδιορισμού ή στο προκαθορισμένο ΑΟΚ, όπως ορίζονται στο άρθρο 18 παράγραφος 1 στοιχείο β) του κανονισμού (ΕΚ) αριθ. 396/2005. (27) Με βάση τις αιτιολογημένες γνώμες της Αρχής και λαμβανομένων υπόψη των συναφών με το υπό εξέταση θέμα παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005. (28) Ως εκ τούτου, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως. (29) Πριν από την έναρξη ισχύος των τροποποιημένων ΑΟΚ θα πρέπει να μεσολαβήσει εύλογο χρονικό διάστημα που θα επιτρέψει στα κράτη μέλη, στις τρίτες χώρες και στις επιχειρήσεις τροφίμων να προετοιμαστούν για να ανταποκριθούν στις νέες απαιτήσεις που θα προκύψουν από την τροποποίηση των ΑΟΚ. (30) Για να καταστεί δυνατή η συνήθης εμπορία, μεταποίηση και κατανάλωση των προϊόντων, ο παρών κανονισμός πρέπει να προβλέπει μεταβατική ρύθμιση για τα προϊόντα που έχουν παραχθεί νομίμως πριν από την τροποποίηση των ΑΟΚ και για τα οποία προκύπτει από τα στοιχεία ότι τηρείται ένα υψηλό επίπεδο προστασίας των καταναλωτών. (31) Μέσω του Παγκόσμιου Οργανισμού Εμπορίου, ζητήθηκε η γνώμη των εμπορικών εταίρων της Ένωσης για τα νέα ΑΟΚ και ελήφθησαν υπόψη οι παρατηρήσεις τους. (32) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα II και III του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού. Άρθρο 2 Όσον αφορά τις δραστικές ουσίες και τα προϊόντα που αναφέρονται στον ακόλουθο κατάλογο, ο κανονισμός (ΕΚ) αριθ. 396/2005, ως είχε πριν από την τροποποίησή του από τον παρόντα κανονισμό, εξακολουθεί να ισχύει για προϊόντα που παράχθηκαν νόμιμα πριν από την 14η Αυγούστου 2014: 1) τις ουσίες cyromazine και fenpropidin: για όλα τα προϊόντα· 2) την ουσία formetanate: για όλα τα προϊόντα εκτός από επιτραπέζια και οινοποιήσιμα σταφύλια, τομάτες, μελιτζάνες, κολοκυθάκια, πεπόνια, κολοκύθες και καρπούζια·, 3) την ουσία oxamyl: για όλα τα προϊόντα εκτός από τις πιπεριές· 4) την ουσία tebuconazole: για τον οίνο και όλα τα άλλα προϊόντα εκτός από μήλα, αχλάδια, κεράσια, ροδάκινα, επιτραπέζια και οινοποιήσιμα σταφύλια, και κινέζικα λάχανα. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ωστόσο, εφαρμόζεται από τις 14 Αυγούστου 2014, εκτός από την ουσία formetanate σε επιτραπέζια και οινοποιήσιμα σταφύλια, τομάτες, μελιτζάνες, πεπόνια, κολοκύθες και καρπούζια, για την οποία εφαρμόζεται από την ημερομηνία έναρξης ισχύος. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 24 Ιανουαρίου 2014.

Classification Labels:
710
668

Label Descriptions:
{"710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 13
2442
2014
1268
2737
2735
2734

EuroVoc IDs (Expanded): 13
2442
2014
1268
2737
2735
2734

Dataset Source: meu

Split: test